Марко Ганчев
Валидолче вита

chitanka.info

Стареели сме вече някой вика,

обаче пепел на такъв език,

а хапче валидолче под езика,

под нашия, и пак сме млади в миг.

        Благодарение на валидола,

        с танцьорка дългопола

        или с танцьорка късопола

        танцуваме си компарсита.

        Спасяваме честта на пола,

        благодарение на валидола.

        Валидолче вита…

Напират към служебното ти столче.

Защо пък столчето да им дадеш,

когато може с хапче валидолче

да се представяш още за младеж?

        Благодарение на валидола,

        спасяваш не честта на пола,

        спасяваш цялата си свита,

        оставайки си на престола,

        благодарение на валидола.

        Валидолче вита…

Ако не действа само валидола,

към него хвалидол си предпиши.

Докопаш ли се пък до хвалидола,

от нищо повече не се плаши!

        Благодарение на хвалидола,

        спасяваш си не само стола,

        не само цялата си свита,

        изобщо вън си от контрола,

        благодарение на хвалидола.

        Хвалидолче вита…

1978

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.